Podrška razvoju u ranom detinjstvu podrazumeva obuhvatan, multisektorski pristup (koji obuhvata praktičare i aktivnosti u sektorima zaštite zdravlja, socijalne zaštite i ranog obrazovanja) koji je usmeren na to da se za svako dete osigura podsticajno i negujuće okruženje. Programi podrške razvoju i ranom detinjstvu često doprinose informisanosti roditelja o razvoju deteta i potrebama deteta u ranom detinjstvu, ali često imaju i komponentu razvoja veština brige temeljene na responzivnosti. U tom smislu, neki od njih „obučavaju“ roditelje nekim veštinama (npr igre, čitanja i slično), dok se neki više fokusiraju na preduslove responzivne brige (mentalno zdravlje, uključenost..).
Upoznajte neke od programa koji su usmereni na podršku ranom razvoju.
Vaš zadatak je:
1. Informišite se o samom programu, njegovim komponentama, sadržaju, načinu rada, obuhvatu porodica i slično
2. Predstavite program- opišite ga i predstavite njegove najznačajnije karakteristike
3. Analizirajte načine na koji program ima za cilj da podrži razvoj u ranom detinjstvu (šta to nudi što čini okruženje deteta podsticajnim i negujućim)
4. Izdvojte: koje informacije nudi, koji pristup roditeljima, koji nivo podrške podrazumeva (univerzalni, usmereni, intenzivni), koje veštine roditelja gradi..
5. Kritički analizirajte program:
· Održivost (da može da se realizuje kontinuirano)
· Dostupnost (da mu sve porodice koje imaju potrebu imaju jednak pristup)
· Efikasnost (dajte prikaz dokaza iz naučnih radova o tome šta su dometi promene koje program doseže)
· Pravednost (da je moguće realizovati ga sa svim porodicama bez obzira na strukturu, versku, rasnu, nacionalnu (jezičku) pripadnost..)
6. Analizirajte preduslove da ovakav program bude realizovan u našem društvu. Obuhvatite makrosistem, egzosistem i mezosistem (u analizi makrosistema ne morate znati koji zakonski okvir postoji- ali svakako navedite šta bi on trebalo da omogućuje i podržava; u analizi mezosistema- analizirajte neophodna znanja i veštine praktičara koji ga primenjuju, kao i pristup porodici u radu sa njima).
Evo primera programa koje možete analizirati (možete odabrati i neki van ove liste):
1. Reach out and read
2. Caring for the caregiver (UNICEF)
3. Head start
4. Nurse-family partnership

